Як патлумачыў адзін з удзельнікаў гэтага мерапрыемства, кандыдат мастацтвазнаўства, прафесар Беларускай дзяржаўнай акадэміі мастацтваў, сябар Беларускага Саюза мастакоў Яўген Шунейка, пленэр быў прысвечаны творчасці класіка беларускага жывапісу Міхася Сеўрука. Яўген Шунейка адзначыў, што экспазіцыя ў доме-музеі вялікага мастака наладжана на самым высокім узроўні. — Гэта фенаменальны музей, — сказаў Яўген Феліксавіч, — таму што тут захоўваюцца аўтэнтычныя рэчы, тут нібы прысутнічае сам мастак, і дух яго творчасці такі моцны, што гэта адчуваеш усёй душой. Праца з натуры ў такім асаблівым месцы дае эмацыянальны запал, жывую сувязь з тэматыкай. Больш нідзе немагчыма так спасцігнуць дух творчасці мастака, як у доме, дзе ён жыў, і дзе, уласна, нараджаліся яго творы.